คลังส่งสัญญาณธปท.ขยับดอกเบี้ยปลายปี
รมว.คลัง ชี้ ดอกเบี้ยอาจขึ้นปลายปีนี้ หากเงินเฟ้อพื้นฐานต่ำและเศรษฐกิจฟื้น
3 ก.พ. 2553

รมว.คลัง ชี้ ดอกเบี้ยอาจขึ้นปลายปีนี้ หากเงินเฟ้อพื้นฐานต่ำและเศรษฐกิจฟื้น 
นายกรณ์ จาติกวณิช รมว.คลัง กล่าวว่า ขณะนี้อัตราเงินเฟ้อพื้นฐานตามประมาณการของธนาคารแห่งประเทศไทย (ธปท.) ในปีงบประมาณ 2553-2554 ยังอยู่ในกรอบที่ได้มีการตกลงกระทรวงการคลัง จึงไม่มีความจำเป็นที่จะต้องเปลี่ยนแปลงนโยบายการเงินอย่างเร่งด่วนขณะนี้   
นอกจากนี้ การเปลี่ยนแปลงนโยบายการเงินของไทยต้องจับตาดูนโยบายการเงินของประเทศอื่น โดยเฉพาะสหรัฐอเมริกา ที่มีแนวโน้มจะคงนโยบายการเงิน ที่เป็นอยู่ ณ ปัจจุบัน ต่อไปอีกระยะหนึ่ง เป็นเวลานานพอสมควร ซึ่งไทยต้องติดตามดูทั้งสองส่วน ทั้งเรื่องเงินเฟ้อภายในประเทศ และนโยบายการเงินของประเทศอื่น เพื่อนำมาใช้ประกอบการพิจารณานโยบายการเงินที่เหมาะสมของประเทศไทยด้วย
 
รมว.คลัง กล่าวว่า การปรับขึ้นดอกเบี้ยของ ธปท.เป็นเรื่องที่มีการคาดการณ์กันหลายฝ่าย หากการขยายตัวเศรษฐกิจเป็นไปตามที่รัฐบาลคาดหวังไว้ ก็มีความเป็นไปได้ ความจำเป็นในการขึ้นอัตราดอกเบี้ยก็น่าจะเกิดขึ้นปลายปี 2553 ซึ่งในภาพรวมนโยบายการเงินจะไม่มีการเปลี่ยนแปลงมากไปกว่าที่คาดการณ์ไว้